Теодор Траянов
Горско видение

chitanka.info

В гората витае прозирно видение,

над чело — корона от нощни листа,

задгробно блещукат очи замъглени,

молитва немее на мъртви уста.

Низ граните трепват невидими жици,

аз моята първа молитва познах,

и погледът бавен на синя зорница

над мен се възпира, невинен и плах.

И всичко полека изгубва се в мрака,

над мене въздишка на ангел замря:

над нашата участ око не заплака,

над гроба ни никой с молитва не спря.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.